พาณิชย์เปิดปฏิบัติการ “3 Big Boom” เร่งดูแลค่าครองชีพประชาชน
พาณิชย์เปิดปฏิบัติการ "3 Big Boom" เร่งดูแลค่าครองชีพประชาชน
9 ก.ย. 2558

นางอภิรดี ตันตราภรณ์ รมว.พาณิชย์ เปิดเผยว่า จากการที่ พล.อ.ประยุทธ์ จันทร์โอชา นายกรัฐมนตรี ได้มีความห่วงใยเรื่องค่าครองชีพของประชาชน และมอบหมายให้กระทรวงพาณิชย์รีบเร่งในการเข้าไปแก้ไขปัญหาความเดือดร้อนของประชาชน ในประเด็นที่มีผลกระทบต่อชีวิตความเป็นอยู่ประจำวัน และที่กระทบต่อการประกอบอาชีพ โดยเฉพาะผู้มีรายได้น้อย
ดังนั้น กระทรวงพาณิชย์ซึ่งมีหน้าที่โดยตรงที่จะต้องดูแลราคาสินค้าและบริการให้มีความเป็นธรรมเหมาะสม และเป็นไปตามกลไกตลาด โดยเน้นดูแลไม่ให้มีการผูกขาดการกักตุนสินค้า และให้มีปริมาณสินค้าเพียงพอกับความต้องการในแต่ละช่วงเวลา พร้อมส่งเสริมให้มีการกระจายแหล่งจำหน่ายสินค้าให้ทั่วถึง เพื่อลดค่าใช้จ่ายให้กับผู้บริโภคในการซื้อสินค้าและบริการ โดยต้องมีการบริหารจัดการเพื่อจัดหาสินค้าอุปโภค บริโภค ให้มีความหลากหลาย ครบถ้วน เพียงพอ และถึงมือผู้บริโภคทุกระดับ อย่างสะดวก ทั่วถึงอย่างเป็นธรรม
สำหรับข้อเท็จจริงเกี่ยวกับเรื่องราคาสินค้าและบริการแพงขึ้นจริงหรือหรือไม่นั้น ในส่วนของสถานการณ์เรื่องราคาสินค้า กระทรวงพาณิชย์ประกาศตัวเลขอัตราเงินเฟ้อของประเทศทุกเดือน และติดตามสถานการณ์เคลื่อนไหวของดัชนีราคาสินค้าทุกหมวด โดยรวมพบว่าดัชนีราคาผู้บริโภคทั่วไปของประเทศของเดือนสิงหาคม 2558 เปรียบเทียบกับเดือนก่อนหน้ามีการลดลงต่อเนื่องมาตั้งแต่เดือนมิถุนายนปีที่แล้ว สาเหตุที่ดัชนีราคาผู้บริโภคทั่วไปลดลงนั้นเนื่องมาจากการลดลงของน้ำมันโลกจากราคาน้ำมันเชื้อเพลิงที่ลดลงมากเป็นสำคัญ อย่างไรก็ตาม ก็ได้ติดตามผลโพลของหน่วยงานภาคเอกชนต่างๆ เพื่อนำข้อมูลเหล่านั้นมาหาทางแก้ไขเช่นกัน โดยเฉพาะเกี่ยวกับปัญหาเรื่องราคาค่าครองชีพของประชาชน
ทั้งนี้ ค่าใช้จ่ายสินค้าและบริการพื้นฐานในชีวิตประจำวันของประชาชนหลายประเภทมีแนวโน้มสูงขึ้น และยังมีการฉวยโอกาสและเอารัดเอาเปรียบกันอยู่ ซึ่งจากการสำรวจดัชนีราคาผู้บริโภคทั่วไปของไทย เดือนสิงหาคม 2558 เทียบกับ กรกฎาคม 2558 สินค้าหมวดอาหารและเครื่องดื่มไม่มีแอลกอฮอล์ ดัชนีราคาสูงขึ้นร้อยละ 0.09 ตามการสูงขึ้นของราคาข้าวสารเหนียว ปลาน้ำทะเลสด เช่น ปลาทู ไข่ไก่ เนื้อสุกร และไก่สดมีราคาปรับตัวสูงขึ้น เนื่องจากเป็นช่วงปลดระวางแม่ไก่ รวมทั้งผักสดและผลไม้ เช่น ผักบุ้ง หัวหอมแดง ส้มเขียวหวาน มะละกอสุก เงาะ และฝรั่ง มีราคาสูงขึ้น นอกจากนี้ราคาอาหารโทรสั่ง (delivery) ปรับตัวสูงขึ้นเช่นกัน
อย่างไรก็ตาม แม้ขณะนี้ราคาน้ำมันเชื้อเพลิงได้ลดลงมาอย่างต่อเนื่องระยะหนึ่งแล้ว แต่ราคาสินค้าหลายๆ ชนิดยังไม่ปรับลดราคาลงมามากนัก ซึ่งกระทรวงพาณิชย์จะดำเนินการตรวจสอบในเชิงลึกต่อไป ทั้งนี้กระทรวงพาณิชย์ได้มีโครงการเพื่อช่วยลดค่าครองชีพ โดยมีร้านค้าทางเลือกที่ประชาชนจะสามารถเข้าไปจับจ่ายใช้สอย ในราคาที่ประหยัดมากกว่าร้านค้าทั่วไป หรือ หากมีการวางแผนการจับจ่ายใช้สอยตามที่ทางกระทรวงพาณิชย์ กำลังให้ความสำคัญในการเชิญชวนประชาชนร่วมเป็นผู้บริโภคยุคใหม่ด้วยการรู้จัก “ฉลาดซื้อ ประหยัดใช้” ก็จะบรรเทาภาระค่าครองชีพของประชาชนได้จริงเช่นกัน
ดังนั้น จากนี้ไปกระทรวงพาณิชย์จะให้ความสำคัญกับการสร้างความเป็นธรรมกับผู้บริโภค โดยเฉพาะสินค้าที่มีต้นทุนเกี่ยวกับน้ำมันที่ยังไม่ลดลง จะเข้าไปดูแลอย่างเข้มงวด ทั้งนี้จะดำเนินการด้วยความยุติธรรม และเป็นไปตามกลไกตลาด จะต้องไม่มีใครเอารัดเอาเปรียบในสังคม และพร้อมกันนั้นจะเร่งประชาสัมพันธ์กระตุ้นพฤติกรรมผู้บริโภคยุคใหม่ให้รู้จัก “ฉลาดซื้อ ประหยัดใช้” อย่างต่อเนื่อง